Diari Oficial de la Generalitat Valenciana


Sumari del DOGV 10791, del 10-12-2024 (2024/13345)

DECRET LLEI 14/2024, de 10 de desembre, del Consell, pel qual s’adopten mesures extraordinàries en matèria de personal del Sistema Valencià de Salut i d’organització, gestió i prestació de servicis sanitaris i educatius per a donar resposta a la recuperació després de les greus inundacions esdevingudes el 29 d’octubre de 2024 a la Comunitat Valenciana, i afavorir-la.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2024/12/10/14**

### Versions

 14/01/2025 - Actualitat  Text inicial: 14/01/2025 - 13/01/2025 

### Dades del document

Número de DOGV
:   10880

Data del DOGV
:   10-12-2024

Secció del DOGV
:   I. DISPOSICIONS GENERALS

Número del document
:   2024/13020

CVE
:   EROR-E-3237-05875

Data del document
:   10-12-2024

Organisme emissor
:   Conselleria de Sanitat / Conselleria d'Educació, Cultura, Universitats i Ocupació

Tipus de document
:   Decret llei

Anàlisi jurídica

 Descriptors 

:   * organització sanitària
    * personal sanitari
    * desastre natural
    * inundació
    * legislació farmacèutica
    * procediment administratiu
    * farmacologia
    * centre mèdic
    * establiment hospitalari
    * servei sanitari
    * personal docent
    * universitat
    * legislació sanitària
    * sanció administrativa
    * dades mèdiques
    * beguda alcohòlica
    * inspecció d'aliments
    * estranger
    * vida escolar
    * dret a la informació
    * medicina escolar
    * tabaquisme
    * professió sanitària
    * higiene pública
    * drets del malalt
    * Dret social
    * despeses de sanitat
    * migració comunitària
    * legislació
    * reinserció social
    * higiene alimentària
    * cartilla sanitària
    * sistema sanitari
    * dret de l'individu
    * accés a la informació
    * salut pública
    * cura de la salut
    * tabac
    * publicitat
    * control sanitari
    * política educativa
    * cost de la sanitat
    * centre d'investigació
    * migrant
    * secret professional
    * confidencialitat
    * toxicomania
    * alcoholisme
    * epidemiologia
    * cura d'infermeria

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 14.01.2025*

Índex

Preàmbul

Capítol I. Disposicions generals

Article 1. Objectiu i àmbit aplicable

Article 2. Vigència

Capítol II. Mobilitat geogràfica i funcional

Article 3. Mobilitat geogràfica

Article 4. Mobilitat funcional

Article 5. Procediment de mobilitat extraordinària dins del Sistema Valencià de Salut

Article 6. Procediment de mobilitat extraordinària a altres conselleries, institucions o organismes del sector públic de la Generalitat

Article 7. Efectes de la mobilitat

Capítol III. Mesures de reconeixement de la prestació de servicis en els centres afectats

Article 8. Dies de permís extraordinari

Article 9. Altres mesures de reconeixement

Article 10. Aplicació de les mesures de reconeixement

Capítol IV. Altres mesures en matèria de personal

Article 11. Personal estatutari temporal les funcions del qual estan destinades a atendre les necessitats generades per les greus inundacions

Article 12. Programa de caràcter temporal de fidelització d’especialistes en Ciències de la Salut

Article 13. Creació de categories professionals

Disposició addicional primera. Modificació de la Llei 10/2014, de 29 de desembre, de salut de la Comunitat Valenciana

Disposició addicional segona. Modificació de la Llei 6/2014, de 25 de juliol, de prevenció, qualitat i control ambiental d’activitats a la Comunitat Valenciana

Disposició addicional tercera. Modificacions del Decret 192/2017, d’1 de desembre, del Consell, pel qual s’aprova el Reglament de selecció i provisió de personal estatutari al servici d’institucions sanitàries públiques del Sistema Valencià de Salut.

Disposició addicional quarta. Modificació del Decret 74/2007, de maig, del Consell, pel qual s’aprova el Reglament sobre estructura, organització i funcionament de l’atenció sanitària de la Comunitat Valenciana

Disposició addicional quinta. Modificació de la Llei 6/1998, de 22 de juny, d’ordenació farmacèutica de la Comunitat Valenciana

Disposició addicional sexta. Modificació del Decret 187/2001, de 27 de novembre, del Govern Valencià, pel qual es regula l’establiment, el trasllat i la transmissió de les oficines de farmàcia

Disposició addicional sèptima. Modificació de la Llei 4/2007, de 9 de febrer, de coordinació del Sistema Universitari Valencià

Disposició addicional octava. Modificació del Decret 225/2023, de 19 de desembre, del Consell pel qual s’aproven les bases reguladores i la convocatòria per a la concessió de subvencions directes a diferents col·lectius de persones destinades a compensar gastos relacionats amb la protecció de la salut durant l’exercici pressupostari de 2024

Disposició transitòria única. Extensió de la prolongació en actiu fins als 68 anys

Disposició derogatòria única. Derogació normativa

Disposició final primera. Salvaguarda del rang de disposicions reglamentàries

Disposició final segona. Habilitació normativa

Disposició final tercera. Entrada en vigor

Annex I

Annex II

PREÀMBUL

I

L’episodi de pluges torrencials i les inundacions esdevingudes, amb especial afectació a la Comunitat Valenciana, a conseqüència de la depressió aïllada en nivells alts (DANA) ocorreguda el 29 d’octubre de 2024, han originat unes conseqüències especialment greus i tràgiques, amb uns efectes devastadors sense precedents, tant pel que fa a pèrdua de vides humanes com a afectació dels servicis bàsics sanitaris, educatius, d’assistència social o de seguretat, destrucció de vivendes, eixos viaris o de comunicacions i, en general, de tota mena d’infraestructures, tant públiques com privades, amb la consegüent repercussió en tots els nivells de la societat i l’alteració de la normalitat.

La gravetat dels danys personals i materials provocats per esta catàstrofe meteorològica, d’una extraordinària magnitud i amb especial incidència en determinats municipis de la província de València, han exigit i continuen exigint una actuació immediata i urgent per part de les administracions públiques per a la plena recuperació i reconstrucció de les zones afectades, i restablir amb la major celeritat la plena normalitat en tots els ordes i àmbits. Amb esta finalitat, des de la Generalitat s’estan implementant les mesures extraordinàries i els canvis normatius pertinents per a disposar dels instruments adequats i necessaris, aportant per a fer-ho tots els recursos personals i materials al seu abast, en coordinació amb la resta de les administracions públiques, així com d’empreses i altres sectors.

Davant d’esta situació excepcional, i en virtut del Reial Decret llei 7/2024, d’11 de novembre, pel qual s’adopten mesures urgents per a l’impuls del Pla de resposta immediata, reconstrucció i rellançament davant dels danys causats per la depressió aïllada en nivells alts (DANA) en diferents municipis entre el 28 d’octubre i el 4 de novembre de 2024, que establix el marc estatal per a l’actuació de les administracions públiques en casos d’emergència, resulta essencial optimitzar els recursos humans i tècnics dels quals disposa l’Administració de la Generalitat per a donar resposta a les necessitats generades per la DANA. La norma estatal permet una ampliació de mesures de caràcter temporal quan estan vinculades a la gestió d’emergències, i proporciona una base per a adaptar les actuacions de l’Administració autonòmica en el context de crisi.

En l’àmbit de la Comunitat Valenciana, entre altres normes, s’ha aprovat el Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d’octubre de 2024; el Decret llei 12/2024, de 12 de novembre, del Consell, de mesures fiscals de suport a les persones afectades per les inundacions produïdes per la DANA d’octubre de 2024 i el Decret llei 13/2024, de 26 de novembre, del Consell, pel qual s’adopten mesures extraordinàries per a la gestió, organització i mobilitat del personal empleat públic a conseqüència de les greus inundacions esdevingudes el 29 d’octubre de 2024 a la Comunitat Valenciana.

Esta última norma tracta les modificacions legislatives i reglamentàries pertinents en matèria de personal de l’Administració del Consell; en principi, com declara l’article u, aquell que gestiona la Direcció General de la Funció Pública. No obstant això, la disposició addicional segona atribuïx la seua aplicació també al personal funcionari i laboral empleat públic gestionat per la Conselleria de Sanitat. En la norma es troben els instruments de gestió i mobilitat suficients, en les presents circumstàncies, perquè este col·lectiu puga assumir les funcions que li siguen encomanades.

No obstant això, resulta també pertinent comptar amb instruments excepcionals i temporals en relació amb un altre gran col·lectiu no inclòs en el mencionat Decret llei 13/2024, el del personal estatutari del Sistema Valencià de Salut, un personal essencial per a coadjuvar a la recuperació en tots els nivells del teixit social valencià. A eixa comesa es dedica el present decret llei, juntament amb la remodelació, en algun cas amb vocació de permanència, de diferents elements organitzatius que facilitaran l’eficàcia i adequació de la prestació sanitària pública, juntament amb l’optimització de tots els recursos humans disponibles.

II

A este efecte, el present decret llei s’estructura en una part expositiva i una part dispositiva estructurada en quatre capítols, tretze articles, huit disposicions addicionals, una disposició transitòria, una disposició derogatòria i tres disposicions finals.

El capítol I preveu les disposicions generals de la norma quant al seu objecte, àmbit aplicable i vigència.

El capítol II tracta la possibilitat de mobilitat extraordinària geogràfica i funcional del personal, amb respecte pels seus drets bàsics, i opta sempre per l’ús preferent de procediments de mobilitat ordinaris, ja presents en les normes de gestió del personal sanitari, i per la voluntarietat abans d’optar per aquells instruments extraordinaris. Ha de posar-se en relleu, en qualsevol cas, que amb la incorporació dels nous elements de gestió no es pretén ni es preveu un ús massiu o significatiu d’estos, apartant a la gestió ordinària, sinó de manera racional i mesurada quan siga imprescindible per a dotar l’esforç de recuperació dels elements necessaris. Cal recordar, en este sentit, que el personal sanitari ja té encomanada la tasca de vetlar per la salut integral dels ciutadans en tot el territori de la Comunitat Valenciana, i eixa tasca ha de continuar sent prestada sense menyscapte.

Entre les mesures de mobilitat temporal extraordinària disposades es troba la possibilitat que el personal estatutari passe a prestar servicis en institucions alienes a la Conselleria de Sanitat, de manera semblant al que ja disposava el precedent Decret llei 13/2004 respecte del personal funcionari de l’Administració del Consell quant al seu corresponent àmbit.

El capítol III establix unes mesures de reconeixement de la prestació de servicis en les zones afectades. Els efectes de les inundacions han provocat i encara provoquen en determinats centres de treball, singularment de l’àmbit d’atenció primària, centres de salut i consultoris auxiliars, difícils condicions de treball, no sols materials, sinó també emocionals. Per este motiu és just establir mesures de compensació i reconeixement d’eixa tasca. És per això que es disposen dies lliures addicionals pel treball exercit i s’atribuïx una valoració singular d’eixos períodes a diferents efectes.

El capítol IV arreplega mesures dirigides a disposar del màxim nombre d’efectius que puguen escometre totes les actuacions necessàries per a la recuperació de la normalitat en el temps més breu possible, fent ús de les previsions contingudes en el Reial Decret llei 7/2024, d’11 de novembre, pel qual s’adopten mesures urgents per a l’impuls del Pla de resposta immediata, reconstrucció i rellançament davant dels danys causats per la depressió aïllada en nivells alts (DANA) en diferents municipis entre el 28 d’octubre i el 4 de novembre de 2024. Resulta essencial optimitzar els recursos humans i tècnics dels quals disposa l’Administració de la Generalitat per a donar resposta a les necessitats generades per la DANA, i en el marc establit per la norma estatal, s’arreplega la possibilitat del diferiment dels cessaments del personal estatutari temporal les funcions del qual estiguen destinades a l’atenció de les necessitats derivades de l’emergència de protecció civil i la resposta davant dels danys causats fins a un màxim de vint-i-quatre mesos.

D’altra banda, es preveu la implementació d’un programa de caràcter temporal específicament dirigit a la contractació de personal que finalitze la seua formació sanitària especialitzada. Es tracta d’un instrument per a la retenció de personal resident que està finalitzant el seu període de formació, amb l’oferiment de mode immediat de nomenaments temporals amb una duració de diversos anys que li atorguen estabilitat en l’ocupació i permeten augmentar la disponibilitat de professionals l’escassetat de les quals suposa un problema en condicions normals i s’ha agreujat per les necessitats derivades de la DANA.

També es dedica un article específic a disposar la creació de noves categories estatutàries. En este sentit, els avanços científics i tecnològics (robotització, 3D, genètica, biotecnologia, etc.), les noves dinàmiques de treball derivades de la digitalització i el redisseny dels servicis públics de salut per a proporcionar una resposta més adequada als reptes que eixos avanços imposen a la societat i que deriven en noves necessitats de la societat, fan necessària la redefinició de determinades categories professionals i, en conseqüència, dels seus sistemes de selecció. En els últims anys, els sistemes sanitaris públics han incrementat noves professions d’alta especialització. Així, cada vegada és més habitual trobar en les plantilles personal d’estadística, matemàtica, biologia, biotecnologia, genètica, anàlisi de dades i un llarg etcètera que venen a cobrir estes noves necessitats, cada vegada més indispensables en qualsevol organització. En els camps de la robòtica, la fabricació additiva, la genètica, la cirurgia d’alta complexitat, la seguretat cibernètica, la biotecnologia, el big-data i la intel·ligència artificial és necessari buscar fórmules adequades per a captar talents externs que puguen ajudar a desenrotllar el talent propi de l’organització.

Respecte a les mesures previstes en este capítol de fidelització d’especialista en Ciències de la Salut, la creació de categories professionals i la prolongació de permanència en el servici actiu (prevista esta última en la disposició transitòria primera) obeïxen a l’objectiu de disposar del màxim nombre d’efectius que puguen escometre el conjunt d’activitats necessàries per a la recuperació de la normalitat en el temps més breu possible. En concret, els programes de fidelització perseguixen comptar amb més nombre de professionals més enllà de les places estructurals permetent els nomenaments previstos en l’article 9.2 de l’Estatut marc. Així mateix, la incorporació de nous perfils professionals resulta imprescindible, ja que les tasques de recuperació exigixen per a la seua implementació noves ferramentes tecnològiques —digitalització, intel·ligència artificial, etc.— que, per la seua vocació d’eficiència administrativa, ha d’implicar que malgrat ser una mesura de caràcter extraordinari, res s’opose a la seua permanència en el temps. Finalment, la prolongació de la jornada laboral abunda en el que s’ha exposat anteriorment, permetent comptar amb més nombre de professionals disponibles.

Mitjançant la disposició addicional primera s’introduïxen dos modificacions en la Llei 10/2014, de 29 de desembre, de salut de la Comunitat Valenciana. D’una banda, es procedix a incloure un nou paràgraf en l’apartat 4 de l’article 7, amb la finalitat que el personal laboral a extingir puga ser objecte de mobilitat geogràfica a fi d’atendre les necessitats assistencials que puguen sorgir, a on resulte necessari, amb ple respecte per les seues condicions retributives i laborals.

Així mateix, s’establix una previsió sobre el personal laboral a extingir, de manera que amb l’objectiu de procurar el major rigor tècnic i dotar de seguretat jurídica la complexa naturalesa de la referida figura laboral, és necessari contribuir a la progressiva homogeneïtzació dels règims jurídics existents en l’àmbit del Sistema Valencià de Salut. En este sentit, els efectes de la DANA posaran en relleu, més si cap, la disfunció que, sens dubte, està ocasionant la coexistència de personal laboral a extingir i de personal estatutari en les zones afectades, cada un amb les seues especificitats normatives; una coexistència que no lliga bé amb, entre altres, els principis de dimensionament, distribució i estabilitat, que per a millorar la qualitat, eficàcia i eficiència dels servicis establix l’article 12 de la Llei 55/2003, de 26 de desembre, de l’Estatut marc del personal estatutari dels servicis de salut, en relació amb la planificació dels recursos humans. En conseqüència, i atés que la regularització en el funcionament dels centres afectats, a l’efecte d’aconseguir la plena normalitat, passa per una adequada optimització dels recursos humans disponibles, és necessari disposar els efectes de la concurrència d’una mateixa categoria en la doble condició de personal laboral a extingir i estatutari fix.

La disposició addicional segona preveu dos modificacions de la Llei 6/2014, de 25 de juliol, de prevenció, qualitat i control ambiental d’activitats a la Comunitat Valenciana. D’una banda, de la disposició transitòria quarta, una modificació que resulta necessària i urgent perquè hi ha molts edificis sanitaris i educatius, pertanyents a la Generalitat Valenciana, pendents de regulació a causa de l’elevada complexitat que presenta esta actualització, que en molts casos suposa la realització de reformes i adaptacions l’execució de les quals és lenta per l’elevada pressió assistencial a la qual es veuen sotmesos diàriament els centres sanitaris. En este sentit, passat el termini sense haver aconseguit el títol habilitant o l’autorització administrativa municipal, els edificis afectats quedaran irremeiablement en situació irregular i de quasi impossible solució, ja que només es podrà solucionar complint la normativa ambiental vigent en el moment, i que sempre serà més restrictiva que la que poguera haver-hi en el moment de la seua construcció. A més de tot això, a conseqüència de la redacció inicial actual de la disposició transitòria quarta, alguns ajuntaments han estat negant l’atorgament de noves llicències a les diferents actuacions que es pretenen realitzar en els edificis de titularitat pública, impedint així aconseguir l’objectiu marcat per la Llei 6/2014.

D’altra banda, la redacció del nou apartat 2.bis s’ha enfocat cap als edificis d’ús sanitari/assistencial de titularitat pública perquè la situació que es coneix de primera mà des del Servici d’Infraestructures de la Conselleria de Sanitat. Esta situació, actualment, està impedint realitzar qualsevol adaptació arquitectònica que siga necessària i fins i tot imprescindible per a afrontar els canvis i les noves tècniques que s’han d’incorporar per a realitzar una adequada assistència sanitària a la població. No obstant això, la problemàtica anteriorment exposada afecta qualsevol instal·lació o activitat de titularitat pública i la proposta realitzada es podria extrapolar a qualsevol ús.

La disposició addicional tercera introduïx algunes modificacions del Decret 192/2017, d’1 de desembre, del Consell, pel qual s’aprova el Reglament de selecció i provisió de personal estatutari al servici d’institucions sanitàries públiques del Sistema Valencià de Salut.

En primer lloc, s’exceptua l’aplicació de la prohibició d’autorització de comissions de servici durant el primer any en ocasió de la incorporació del personal després de la resolució dels concursos de trasllats convocats en els anys 2023 i 2024. Esta mesura pretén minimitzar els canvis del personal adscrit als centres afectats a conseqüència dels concursos de trasllats la resolució dels quals és imminent, i que afecten totes les places vacants de totes les categories de personal estatutari. La mesura únicament obri la possibilitat d’autoritzar comissions de servici, que la norma modificada prohibia durant el primer any. D’esta manera, quan es considere necessari per a prestar l’assistència en les millors condicions, podrà garantir-se la continuïtat dels equips professionals en els centres afectats. Per tractar-se d’un sistema de provisió voluntari per al personal afectat, i que ha de comptar amb autorització per part dels centres implicats, en cap cas l’aplicació d’esta mesura suposarà una minva de drets del personal ni afectació del servici en altres zones, mentres que permetrà atendre amb més eficiència les necessitats dels centres afectats.

Així mateix, i a l’efecte de coadjuvar amb les màximes garanties de qualitat, estabilitat, capacitació i implicació en la prestació assistencial, així com en nom del dimensionament adequat dels recursos humans, especialment en els centres afectats per la DANA, la plena normalitat i optimització dels quals en el seu funcionament es vol aconseguir a mitjà termini, s’introduïx una modificació en el reglament de selecció i provisió mencionat, relativa a l’avaluació de continuïtat dels llocs de direcció de servici i de secció de caràcter assistencial, dirigida a reforçar la necessitat que estos llocs de responsabilitat claus per a garantir l’assistència de qualitat estiguen subjectes a una avaluació contínua, en la qual es valore prioritàriament el compliment dels objectius organitzatius orientats a les estratègies de la recuperació i clinicoassistencials establides anualment en el desplegament dels acords de gestió.

La disposició addicional quarta preveu una modificació del Decret 74/2007, de 18 de maig, del Consell, pel qual s’aprova el Reglament sobre estructura, organització i funcionament de l’atenció sanitària a la Comunitat Valenciana. L’impacte en salut derivat de les conseqüències de les greus inundacions, amb una incidència directa en la salut mental en un ampli segment de la població, així com la necessitat de reprendre amb la major rapidesa i eficiència els programes de cribratge de càncer de mama, fan necessari articular una nova organització que done resposta satisfactòria a les necessitats plantejades.

La modificació del Decret 74/2007 té també en compte la nova realitat organitzativa de les agrupacions sanitàries interdepartamentals introduïdes pel Decret llei 2/2024, de 21 de febrer, del Consell, de mesures extraordinàries dirigides a garantir l’assistència sanitària integral i en condicions d’equitat en el Sistema Valencià de Salut.

En estos moments, davant les conseqüències de les greus inundacions, és urgent avançar en esta nova organització i conformar els dispositius assistencials de les àrees clíniques i unitats de gestió clínica interdepartamentals per a donar suport assistencial, mitjançant la coordinació i integració de recursos, als departaments de salut de les zones afectades que corresponen a tres agrupacions sanitàries interdepartamentals diferents.

L’experiència desenrotllada pel programa de prevenció de càncer de mama, així com diversos informes sobre la seua execució, ha posat de manifest la necessitat que estes unitats i el personal que les componen s’integren en les estructures hospitalàries a través dels servicis de radiodiagnòstic dels hospitals, de manera que es generen noves sinergies, amb un tractament integral de la patologia mamària, en què el cribratge constituïx un element essencial per a la prevenció. La integració suposa a més una importantíssima millora en l’execució del programa de cribratge per als casos en què, després de la lectura, siga necessària una valoració addicional per a la confirmació diagnòstica de la sospita, i evitar les demores innecessàries en eliminar les derivacions des de les unitats de prevenció de càncer de mama als servicis de radiodiagnòstic dels hospitals, per a procurar d’esta manera una ràpida resposta davant de la situació generada per la DANA.

El Pla valencià de salut mental i addiccions 2024-2027, aprovat mitjançant Acord, de 23 de juliol de 2024, del Consell, incidix en la necessitat de donar resposta a l’elevada comorbiditat entre les addiccions i altres patologies mentals, des d’una estreta coordinació entre els recursos especialitzats dirigits a estos àmbits, com ara les unitats de salut mental i de conductes addictives. En este sentit, cal que estos servicis s’oferisquen des del mateix nivell assistencial, amb un model integrat d’atenció adaptat a les necessitats actuals i, específicament, que permeta tractar adequadament la creixent prevalença de patologia dual, i afavorir la detecció de problemes greus de salut mental i la coordinació d’altres agents que calguen per a la cura de la salut mental en la població afectada.

La disposició addicional quinta preveu la modificació de la Llei 6/1998, de 22 de juny, d’ordenació farmacèutica de la Comunitat Valenciana. Esta modificació és necessària i urgent perquè s’ha comprovat en l’actual gestió de la DANA la importància de garantir que els pacients amb dificultat de mobilitat i sense possibilitat d’accedir a la medicació la tinguen garantida des de les oficines de farmàcia que estiguen operatives en les zones afectades. A més, es facilita la prestació de l’assistència farmacèutica en les poblacions afectades per la DANA, amb una simplificació dels requisits d’instal·lació de les farmacioles d’emergència o catàstrofe sanitària. Així mateix, s’afavorix la reconstrucció de les farmàcies dels municipis afectats per la DANA, amb prioritat a estes en l’adjudicació de les farmacioles d’emergència o catàstrofe sanitària. Un dels elements clau en cas de catàstrofe o emergència, com la DANA, és facilitar l’accés dels transports legals de medicaments a les farmàcies, servicis de farmàcia d’hospital, farmacioles, centres sanitaris o altres magatzems majoristes de distribució de medicament, per la qual cosa és essencial per a poder normalitzar l’accés als medicaments als pacients afectats per la catàstrofe.

Per la seua banda, la disposició addicional sexta modifica el Decret 187/2001, de 27 de novembre, del Govern Valencià, pel qual es regula l’establiment, el trasllat i la transmissió de les oficines de farmàcia. Esta modificació dona prioritat als expedients de reconstrucció de les farmàcies més afectades per la DANA i que actualment no estan operatives per haver patit danys majors.

La disposició addicional sèptima conté una modificació de la Llei 4/2007, de 9 de febrer, de coordinació del Sistema Universitari Valencià, per a regular la figura de la direcció científica de la Fundació de la Comunitat Valenciana d’Investigació d’Excel·lència (ValER). Esta llei està pendent de modificar-se per a adaptar-la a la nova Llei orgànica 2/2023, de 22 de març, del sistema universitari, però la seua tramitació requerirà temps, i per tant no es podrà tindre a curt termini l’eficàcia immediata de la norma, que permeta regular la figura de la direcció científica de ValER, ni traure la primera convocatòria de la història de la Comunitat Valenciana per a contractar investigadors distingits que col·laboren en la reconstrucció de la Comunitat Valenciana per les greus conseqüències de la DANA, amb l’aportació del seu coneixement científic que permetrà entendre el motiu pel qual es produïxen estos esdeveniments extrems i generar solucions tècniques per a previndre’ls, mitigar-ne els efectes i recuperar-la dels danys socials i econòmics provocats.

És per això que, a fi de poder aportar coneixement científic de primer nivell internacional i solucions innovadores per a la reconstrucció de la Comunitat Valenciana a conseqüència de la DANA, és necessari establir mesures com la que s’arreplega en la disposició addicional sèptima per a regular l’existència d’una figura que no existix en el marc jurídic actual i que permet atendre la necessitat urgent i extraordinària de reconstrucció i recuperació econòmica i social de la Comunitat Valenciana.

La disposició addicional octava conté una modificació del Decret 225/2023, de 19 de desembre, del Consell, pel qual s’aproven les bases reguladores i la convocatòria per a la concessió de subvencions directes a diferents col·lectius de persones destinades a compensar gastos relacionats amb la protecció de la salut durant l’exercici pressupostari de 2024. Esta disposició, amb motiu de les inundacions esdevingudes el passat 29 d’octubre de 2024 i amb l’objectiu de garantir que el pacient de les zones afectades, en els casos de pèrdua de la documentació o pèrdua o dany dels envasos de productes farmacèutics dispensats durant el mes d’octubre de 2024, establix una ajuda temporal (del 30 d’octubre de 2024 al 8 de novembre de 2024) per a evitar que cap requeriment econòmic (en este cas el copagament) puga posar en risc els objectius terapèutics fixats per al pacient.

La disposició transitòria única introduïx una previsió en matèria de prolongació voluntària de permanència en el servici actiu. Com que l’edat legal de jubilació del personal estatutari al servici del Sistema Valencià de Salut, en virtut del que es disposa per l’article 78 de la Llei 10/2015, de 29 de desembre, de mesures fiscals, de gestió administrativa i financera i d’organització de la Generalitat, està establida per a l’any 2025 en els 66 anys i huit mesos, i atés que la duració de les pròrrogues fins als 67 anys sol·licitades a partir d’eixe exercici es voria limitada en tot cas a quatre mesos, i tan sols a dos l’any següent, per raons d’eficiència i celeritat, i sense perjuí del caràcter excepcional jurisprudencialment atribuït a la prolongació de la permanència en el servici actiu, s’estima oportú oferir a les persones sol·licitants de primera pròrroga la possibilitat que estenguen la duració del període de prolongació en actiu fins als 68 anys. Esta mesura té com a finalitat comptar amb el màxim de professionals de categories deficitàries per a així poder garantir la continuïtat i la qualitat de la prestació assistencial. Així mateix, es promou amb esta mesura la possibilitat de comptar amb professionals amb amplis coneixements i experiència acumulada de gran valor per a afrontar les tasques de recuperació.

La disposició final primera establix una salvaguarda del rang de les disposicions reglamentàries incloses en el present decret llei.

La disposició final segona es referix a les habilitacions per al desenrotllament, l’aplicació i l’execució del que s’establix en el present decret llei.

Finalment, la disposició final tercera establix l’entrada en vigor de la norma.

III

D’acord amb el que es disposa en l’article 129 de la Llei 39/2015, d’1 d’octubre, del procediment administratiu comú de les administracions públiques, este decret llei s’ajusta als principis de bona regulació. D’esta manera, es complix amb el principi de necessitat quant a les mesures extraordinàries en matèria de personal del Sistema Valencià de Salut i d’organització, gestió i prestació de servicis sanitaris i educatius per a donar resposta i afavorir la recuperació després de les greus inundacions esdevingudes el 29 d’octubre de 2024 a la Comunitat Valenciana.

Igualment, es complixen els principis de seguretat jurídica, proporcionalitat i eficàcia, perquè les mesures que incorpora són congruents amb l’ordenament jurídic i incorporen la millor alternativa possible tenint en compte la situació d’excepcionalitat. El decret llei conté la regulació necessària i imprescindible per a la consecució dels objectius mencionats i les mesures adoptades s’implanten com més prompte millor atesa la situació d’emergència que les justifiquen, però s’estenen únicament durant el temps que siga necessari fins a aconseguir la normalització de l’assistència sanitària en els municipis afectats.

En este sentit, els tràmits administratius i parlamentaris exigits per la normativa aplicable, fins i tot mitjançant el procediment d’urgència, no permetrien que les mesures per a adoptar estigueren plenament disponibles amb la celeritat que requerixen. Per això, es considera necessari i urgent dictar una norma amb rang de decret llei que possibilite la ràpida entrada en vigor de les mesures que es contenen en este. Esta situació és la que aconsella l’adopció de mesures de manera immediata i constituïx el pressupost habilitant d’extraordinària i urgent necessitat que l’Estatut d’Autonomia de la Comunitat Valenciana exigix en l’article 44 per a l’adopció d’un decret llei.

Quant al principi de transparència, vista la urgència per a l’aprovació d’esta norma, se n’exceptuen els tràmits de consulta pública i d’audiència i informació públiques, de conformitat amb l’article 133.4 de la Llei 39/2015, d’1 d’octubre, del procediment administratiu comú de les administracions públiques.

Enquadrada la competència de la Generalitat en l’Estatut d’Autonomia de la Comunitat Valenciana, articles 49.1. 11.a i 54, i en la legislació bàsica estatal, la present norma configura un nou marc regulador, per a donar la resposta més eficient, urgent i àgil a les necessitats en esta matèria de la població dins del context descrit.

Havent-se negociat amb la representació sindical, en el si de la Mesa Sectorial de Sanitat i a l’empara del que es preveu en els articles 44, 49 i 50 de l’Estatut d’Autonomia de la Comunitat Valenciana, a proposta del conseller de Sanitat i del conseller d’Educació, Cultura, Universitat i Ocupació, i amb deliberació prèvia del Consell, en la reunió del dia 10 de desembre de 2024,

DECRETE

CAPÍTOL I

*Disposicions generals*

*Article 1. Objectiu i àmbit aplicable*

El present decret llei té per objecte establir mesures extraordinàries en matèria de personal del Sistema Valencià de Salut i d’organització, gestió i prestació de servicis sanitaris i educatius, per a donar resposta i afavorir la recuperació amb la deguda eficàcia i celeritat a causa de les necessitats provocades per les greus inundacions esdevingudes a la Comunitat Valenciana el 29 d’octubre de 2024, així com disposar dels recursos oportuns per a la recuperació dels servicis i les infraestructures en les àrees afectades.

*Article 2. Vigència*

Les mesures contingudes en el present decret llei tindran vigència mentres romanga la situació d’emergència provocada per la DANA, i durant el període de temps en el qual es desenrotllen els treballs dirigits a restablir la recuperació i tornada a la normalitat necessàries, moment en el qual, mitjançant acord adoptat pel Consell, es podran donar per finalitzades, llevat que de manera expressa siga disposada una duració determinada o indefinida, segons s’establix més avant en la descripció de cada mesura.

CAPÍTOL II

*Mobilitat geogràfica i funcional*

*Article 3. Mobilitat geogràfica*

El personal, de manera extraordinària, podrà adscriure’s temporalment a altres centres de treball del Sistema Valencià de Salut diferents del propi, així com pertanyents a altres conselleries, institucions o organismes del sector públic de la Generalitat.

No obstant això, si la necessitat per a cobrir pot ser atesa mitjançant la mobilitat ordinària del personal dins de l’àmbit del seu nomenament o de la prestació de servicis compartits d’una agrupació sanitària interdepartamental descrita en l’article 10 del Decret llei 2/2024, de 21 de febrer, del Consell, de mesures extraordinàries dirigides a garantir l’assistència sanitària integral i en condicions d’equitat en el Sistema Valencià de Salut, s’acudirà a estos recursos de manera preferent.

*Article 4. Mobilitat funcional*

En concurrència amb la mobilitat geogràfica disposada en l’article precedent o sense modificar la ubicació de la prestació de servicis ordinària, podran ser assignades al personal tasques, funcions o responsabilitats diferents de les del lloc de treball que estava exercint, sempre que compte amb l’habilitació competencial i professional suficient i resulten adequades a la seua qualificació.

*Article 5. Procediment de mobilitat extraordinària dins del Sistema Valencià de Salut*

Quan en l’àmbit afectat es requerisquen necessitats de personal addicionals i no siga possible atendre-les pels procediments ordinaris, la mobilitat extraordinària s’establirà per resolució motivada de la gerència del departament de salut, la direcció gerència de l’agrupació sanitària interdepartamental o la secretaria autonòmica de sanitat, depenent de l’àmbit de la mobilitat.

En tots els casos, s’optarà prèviament per la mobilitat voluntària del personal.

*Article 6. Procediment de mobilitat extraordinària a altres conselleries, institucions o organismes del sector públic de la Generalitat*

L’òrgan directiu de personal dels diferents sectors de l’Administració de la Generalitat, institucions o organismes del sector públic de la Generalitat podrà cursar petició motivada, en relació a la cobertura de necessitats extraordinàries previstes en el present decret llei, dirigida a la Subsecretaria de la Conselleria de Sanitat, quant a personal amb un determinat perfil de competències, el nombre i les característiques de les quals es detallaran.

La secretaria autonòmica de sanitat determinarà quines d’estes necessitats poden ser ateses, que ho seran en primer lloc amb personal voluntari i, en cas de no haver-n’hi, es designarà el personal oportú, al qual es notificarà de manera circumstanciada i motivada.

*Article 7. Efectes de la mobilitat*

La mobilitat determinarà la percepció, com a mínim, de les retribucions inherents al lloc de treball que s’estava exercint, amb respecte a les condicions essencials de treball i la reserva de la plaça o el lloc de treball d’origen.

La mobilitat per a la prestació de servicis en institucions alienes a la Conselleria de Sanitat podrà articular-se, si és necessari, mitjançant una comissió de servicis temporal per a l’acompliment de funcions especials no adscrites a una determinada plaça o lloc de treball.

La mobilitat forçosa podrà implicar la percepció de les indemnitzacions previstes reglamentàriament per a este supòsit.

CAPÍTOL III

*Mesures de reconeixement de la prestació de servicis en els centres afectats*

*Article 8. Dies de permís extraordinari*

1. El personal que preste servicis en els centres afectats tindrà dret a gaudir de dies lliures addicionals, en concepte de permís extraordinari per a compensar les especials circumstàncies de l’acompliment de la seua labor, en els termes següents:

a) Servicis prestats en jornada ordinària: per cada període de quinze dies naturals de prestació efectiva de servicis es tindrà dret al gaudi d’un dia de permís extraordinari.

b) Servicis prestats en jornada complementària de guàrdia: per cada 85 hores de guàrdia presencial, es tindrà dret al gaudi d’un dia de permís extraordinari.

2. Els dies de permís previstos en l’apartat anterior podran gaudir-se, amb autorització prèvia condicionada a les necessitats del servici, i fora del període ordinari de vacacions d’estiu, així com dels períodes de vacacions escolars de Setmana Santa, Nadal i festivitat local més destacada.

3. El dret als dies de permís extraordinari previst en este article serà aplicable tant al personal estatutari del Sistema Valencià de Salut com al personal amb relació laboral especial de residència per a la formació d’especialistes en Ciències de la Salut.

*Article 9. Altres mesures de reconeixement*

Seran aplicables les mesures incentivadores previstes en els articles 3 a 6 del Decret llei 2/2024, de 21 de febrer, del Consell, de mesures extraordinàries dirigides a garantir l’assistència sanitària integral i en condicions d’equitat en el Sistema Valencià de Salut, als servicis prestats en els centres afectats.

Esta previsió s’aplicarà als servicis prestats tant pel personal el lloc de treball del qual radique en eixe àmbit com per aquell altre que per qualsevol circumstància haja treballat en este, en jornada ordinària o complementària, i es considerarà, en este últim cas, que 85 hores de guàrdia presencial equivalen a un mes.

El dret a les mesures contingudes en el present article serà aplicable tant al personal estatutari del Sistema Valencià de Salut com al personal amb relació laboral especial de residència per a la formació d’especialistes en Ciències de la Salut.

*Article 10. Aplicació de les mesures de reconeixement*

Les mesures previstes en este capítol s’aplicaran als servicis prestats en els períodes i centres de treball següents:

1. Del 29 d’octubre de 2024 fins a l’entrada en vigor del present decret llei en els centres inclosos en l’annex I.

2. Des de l’entrada en vigor del present decret llei fins a la data que es determine per resolució de la persona titular de la conselleria de sanitat, en els centres inclosos en l’annex II.

CAPÍTOL IV

*Altres mesures en matèria de personal*

*Article 11. Personal estatutari temporal les funcions del qual estan destinades a atendre les necessitats generades per les greus inundacions*

Amb caràcter excepcional i a l’efecte del que establix la disposició addicional dessetena del text refós de la Llei de l’Estatut bàsic de l’empleat públic, aprovat pel Reial decret legislatiu 5/2015, de 30 d’octubre, així com la disposició addicional quarta del Reial Decret llei 7/2024, d’11 de novembre, es podrà diferir el cessament del personal estatutari temporal fins a un màxim de vint-i-quatre mesos a partir de l’entrada en vigor d’este decret llei, sempre que les seues funcions estiguen destinades a l’atenció de les necessitats derivades de l’emergència de protecció civil i la resposta davant dels danys causats.

*Article 12. Programa de caràcter temporal de fidelització d’especialistes en Ciències de la Salut*

S’implementa un programa temporal de fidelització dirigit a persones diplomades especialistes en Ciències de la Salut després de l’obtenció de l’especialitat corresponent, en virtut del qual es podran expedir nomenaments temporals d’un a tres anys de duració, depenent de l’especialitat, i d’acord amb el que establix la legislació bàsica estatal per al nomenament de personal estatutari temporal.

Per resolució de la persona titular de la conselleria amb competències en matèria de sanitat, es determinarà, en el primer trimestre de cada exercici pressupostari, el nombre de nomenaments temporals autoritzats per a eixe mateix exercici, les especialitats i els departaments sanitaris als quals s’adscriuen.

*Article 13. Creació de categories professionals*

Es creen les següents categories de personal estatutari:

1. Científic/a de dades

Naturalesa jurídica: estatutària.

Règim jurídic: Llei 55/2003, de 16 de desembre, de l’Estatut marc del personal estatutari dels servicis de salut.

Grup/Subgrup de classificació professional: A1. Personal de gestió i servicis.

Titulació exigida per a l’accés: graduat en Ciència de Dades.

Funcions: dirigir, programar, estudiar, proposar, coordinar, gestionar, executar, controlar, inspeccionar, avaluar, assessorar i, en general, les funcions de nivell superior pròpies de la professió relacionades amb les activitats de ciència de dades en servicis sanitaris dependents de la conselleria amb competències en matèria de sanitat.

Retribucions: grup retributiu 131, arreplegat en la taula retributiva I aplicable al personal estatutari del Sistema Valencià de Salut.

2. Enginyer/a d’Organització Industrial.

Es crea la categoria estatutària d’enginyer/a d’Organització Industrial.

Naturalesa jurídica: estatutària.

Règim jurídic: Llei 55/2003, de 16 de desembre, de l’Estatut marc del personal estatutari dels servicis de salut.

Grup/Subgrup de classificació professional: A1. Personal de gestió i servicis.

Titulació exigida per a l’accés: graduat en Enginyeria d’Organització Industrial.

Funcions: dirigir, programar, estudiar, proposar, coordinar, gestionar, executar, controlar, inspeccionar, avaluar, assessorar i, en general, les funcions de nivell superior pròpies de la professió relacionades amb les activitats d’enginyeria d’organització dels servicis sanitaris dependents de la conselleria amb competències en matèria de sanitat.

Retribucions: grup retributiu 131, arreplegat en la taula retributiva I aplicable al personal estatutari del Sistema Valencià de Salut.

3. Biotecnòleg/òloga

Es crea la categoria estatutària de biotecnòleg/òloga

Naturalesa jurídica: estatutària.

Règim jurídic: Llei 55/2003, de 16 de desembre, de l’Estatut marc del personal estatutari dels servicis de salut.

Grup/Subgrup de classificació professional: A1. Personal de gestió i servicis.

Titulació exigida per a l’accés: graduat en Biotecnologia.

Funcions: dirigir, programar, estudiar, proposar, coordinar, gestionar, executar, coordinar, inspeccionar, avaluar, assessorar i, en general, les funcions de nivell superior pròpies de la professió relacionades amb les activitats de biotecnologia en servicis sanitaris dependents de la conselleria amb competències en sanitat

Retribucions: grup retributiu, 131 arreplegat en la taula retributiva I aplicable al personal estatutari del Sistema Valencià de Salut.

4. Enginyer/a biomèdic/a

Es crea la categoria estatutària d’enginyer/a biomèdic/a.

Naturalesa jurídica: estatutària.

Règim jurídic: Llei 55/2003, de 16 de desembre, de l’Estatut marc del personal estatutari dels servicis de salut.

Grup/Subgrup de classificació professional: A1. Personal de gestió i servicis.

Titulació exigida per a l’accés: graduat en Enginyeria Biomèdica.

Funcions: dirigir, programar, estudiar, proposar, coordinar, gestionar, executar, coordinar, inspeccionar, avaluar, assessorar i, en general, les funcions de nivell superior pròpies de la professió relacionades amb les activitats d’enginyeria biomèdica en servicis sanitaris dependents de la conselleria amb competències en sanitat.

Retribucions: grup retributiu 131, arreplegat en la taula retributiva I aplicable al personal estatutari del Sistema Valencià de Salut.

5. Tècnic especialista en Imatge per al Diagnòstic i Medicina Nuclear

Es crea la categoria estatutària de tècnic especialista en Imatge per al Diagnòstic i Medicina Nuclear, que substituïx les actuals de tècnic especialista en Radiodiagnòstic i tècnic especialista en Medicina Nuclear, el personal de les quals s’integrarà en la nova categoria creada.

Naturalesa jurídica: estatutària.

Règim jurídic: Llei 55/2003, de 16 de desembre, de l’Estatut marc del personal estatutari dels servicis de salut.

Grup/Subgrup de classificació professional: C1. Personal sanitari.

Titulació exigida per a l’accés: títol de Formació Professional de grau superior sanitari: tècnic superior en Imatge per al Diagnòstic i Medicina Nuclear, o equivalent.

Funcions: les que arreplega l’article 73 bis de l’Orde de 26 d’abril de 1973, per la qual s’aprova l’Estatut del personal sanitari no facultatiu de les Institucions sanitàries de la Seguretat Social, posades en relació i adequades a les competències i les qualificacions establides en la regulació de la titulació.

Retribucions: grup retributiu 97, arreplegat en la taula retributiva I aplicable al personal estatutari del Sistema Valencià de Salut.

D’acord amb l’article 2 d’este decret llei, la vigència de les categories de personal estatutari la creació de les quals s’establix en este article té caràcter indefinit, i es manté el rang reglamentari de la matèria segons preveu la disposició addicional primera.

DISPOSICIONS ADDICIONALS

*Primera. Modificació de la Llei 10/2014, de 29 de desembre, de salut de la Comunitat Valenciana*

1. S’afig un nou paràgraf a l’apartat 4 de l’article 7 amb el següent tenor literal:

No obstant això, per raons organitzatives derivades de situacions d’emergència, crisi sanitària o qualsevol altra que pose en risc la salut pública, el personal laboral a extingir, de manera extraordinària i pel temps estrictament necessari, podrà ser destinat en l’àmbit territorial dels centres afectats, per a l’acompliment de les funcions corresponents al seu contracte de treball o altres anàlogues, sempre que ho permeta la seua capacitació o habilitació professional, amb ple respecte de les seues condicions retributives i laborals, de conformitat amb el que establix l’article 40.6 del Reial decret legislatiu 2/2015, de 23 d’octubre, pel qual s’aprova el text refós de la Llei de l’Estatut dels Treballadors.

2. S’incorpora un paràgraf quart bis en l’article 7 de la Llei 10/2014, de 29 de desembre, de salut de la Comunitat Valenciana, amb el següent tenor literal:

4 bis. Serà incompatible la presa de possessió com a personal estatutari fix amb la vigència del vincle contractual com a personal laboral a extingir en la mateixa categoria i, si és el cas, especialitat. A este efecte, la presa de possessió com a personal estatutari fix per qui tinga la condició de personal laboral a extingir comportarà la renúncia automàtica d’esta última condició.

*Segona. Modificació de la Llei 6/2014, de 25 de juliol, de prevenció, qualitat i control ambiental d’activitats a la Comunitat Valenciana*

Es modifica la disposició transitòria quarta de la Llei 6/2014, de 25 de juliol, de prevenció, qualitat i control ambiental d’activitats a la Comunitat Valenciana, que quedaria redactada així:

1. Qualsevol instal·lació o activitat, la titularitat de la qual corresponga a l’Administració general de l’Estat, la Generalitat, l’Administració local, les universitats públiques i els organismes públics o autònoms vinculats o dependents de les administracions públiques que estiga en funcionament amb anterioritat a la data d’entrada en vigor d’esta disposició i que compte amb la preceptiva llicència urbanística d’ús, transformació i edificació del sòl, subsol i vol, haurà de regularitzar-se abans del 31 de desembre de 2030 quan es produïsca algun dels supòsits següents:

a) Que no dispose del corresponent instrument d’intervenció ambiental habilitant, que serà exigible en el moment de la seua posada en funcionament.

b) Que les seues modificacions successives de l’activitat no disposen del títol habilitador exigible en eixe moment.

2. En estos casos, haurà de presentar-se la sol·licitud corresponent i la documentació exigida per la normativa ambiental vigent en el moment de la presentació d’esta sol·licitud de regularització, respecte del que no autoritze la llicència urbanística. Tot això sense perjuí del compliment de les previsions sobre disciplina ambiental establides en la normativa sectorial aplicable.

2 bis. Amb la finalitat de complir l’objectiu fixat en l’apartat 1 d’esta disposició transitòria, es podran admetre obres de reforma, d’adequació, de millora o d’ampliació, així com ampliacions d’activitat, en edificis d’ús sanitari, assistencial i educatiu que no compten amb la preceptiva llicència ambiental, sempre que s’aporte un informe subscrit per un tècnic competent que justifique i acredite que la nova obra o activitat millora la situació existent de l’immoble i s’encamina cap a una adequació superior d’este a la normativa ambiental vigent dins de l’àmbit i l’espai físic d’actuació de l’obra citada.

3. Una vegada transcorregut el termini previst en l’apartat 1 d’esta disposició transitòria, si la instal·lació o l’activitat no s’ha regularitzat d’acord amb el que preveuen els apartats anteriors, caldrà ajustar-se al que dispose la normativa ambiental vigent en eixe moment.

4. Queden excloses del que preveu esta disposició les autoritzacions ambientals integrades".

*Tercera. Modificacions del Decret 192/2017, d’1 de desembre, del Consell, pel qual s’aprova el Reglament de selecció i provisió de personal estatutari al servici d’institucions sanitàries públiques del Sistema Valencià de Salut*

1. La prohibició d’autorització de comissions de servici durant el primer any que preveu l’article 32.7 del Reglament de selecció i provisió de personal estatutari al servici d’institucions sanitàries públiques del Sistema Valencià de Salut, aprovat pel Decret 192/2017, d’1 de desembre, del Consell, no s’aplicarà als concursos de trasllats convocats en els exercicis 2023 i 2024.

2. Modificació de l’article 54, que queda redactat així:

«Article 54. Avaluació de continuïtat dels nomenaments i causes de cessament en les places de direcció de servici i secció assistencials

El nomenament en la direcció es realitzarà per un període de quatre anys, i estarà subjecte a avaluació contínua a l’efecte de la seua continuïtat en la plaça. Esta avaluació es realitzarà sobre el grau de compliment dels objectius, les metes i els ítems organitzatius i clinicoassistencials que anualment s’acorden en el desplegament dels acords de gestió. Si al venciment de la data prevista en el nomenament queda acreditat el compliment dels objectius organitzatius i assistencials, este nomenament es prorrogarà per períodes anuals successius.

El professional nomenat podrà ser destituït amb anterioritat a la data prevista en el nomenament o la pròrroga per causes sobrevingudes, derivades tant de la falta de compliment dels objectius establits, del compromís amb l’organització o de la capacitat per a l’acompliment del lloc, com de raons organitzatives motivades per l’optimització dels recursos disponibles per a garantir una adequada atenció sanitària i la coordinació entre tots els professionals sanitaris.

En el cas de no continuïtat o cessament en el nomenament, l’òrgan competent en matèria de personal dictarà una resolució motivada que es notificarà a la persona interessada, i esta haurà d’incorporar-se a la plaça que tinga reservada o, si és el cas, sol·licitar la reincorporació a l’administració de procedència.

Seran aplicables les previsions d’este article als nomenaments de direccions preexistents a l’entrada en vigor d’esta norma, així com als pendents d’avaluació per haver superat el termini de quatre anys».

*Quarta. Modificació del Decret 74/2007, de maig, del Consell, pel qual s’aprova el Reglament sobre estructura, organització i funcionament de l’atenció sanitària de la Comunitat Valenciana*

1. Es modifiquen diversos apartats de l’article 3, que queden redactats de la manera següent:

«3.7. Els servicis i les unitats podran configurar-se, d’acord amb les noves fórmules organitzatives d’integració dels recursos assistencials, com a àrees clíniques i unitats de gestió clínica interdepartamentals, amb una autorització prèvia de la secretaria autonòmica de la conselleria competent en matèria de sanitat.

3.7.1. Les àrees clíniques interdepartamentals són agrupacions de recursos assistencials en l’àmbit de l’agrupació sanitària interdepartamental, amb una àrea de coneixement que supera la dels servicis clínics, que integra diferents recursos que provenen de diferents servicis mèdics i/o quirúrgics o de suport al diagnòstic o tractament dels departaments de salut que integren esta agrupació, que atenen patologies afins i garantixen una resposta integral al pacient, i la seua designació s’ha de fer mitjançant la resolució del director gerent de l’agrupació, amb un informe del comité directiu.

3.7.2. Les unitats de gestió clínica interdepartamentals són unitats assistencials en l’àmbit de l’agrupació sanitària interdepartamental, la seua àrea de coneixement pot correspondre a un servici clínic, una unitat funcional, una àrea de suport o una unitat d’atencions, i les seues activitats s’articulen segons criteris de gestió clínica.

3.7.3. Les àrees clíniques i les unitats de gestió clínica interdepartamentals, l’àmbit d’actuació de les quals és l’agrupació sanitària interdepartamental, podran:

a) Constituir-se com a centres de gestió dels processos assistencials dotats d’autonomia per a això.

b) Estar integrades per professionals procedents de servicis ja existents amb activitat en els processos inclosos en la seua cartera de servicis.

c) Disposar d’organització i normes internes pròpies, el disseny funcional de les quals es fonamenta en models de gestió basada en l’excel·lència o la qualitat total.

d) Subscriure acords de gestió en l’àmbit de l’agrupació sanitària interdepartamental.

e) Responsabilitzar-se de la gestió dels recursos assignats.

2. Se suprimixen els apartats 6, 7 i 9 de l’article 13.

3. S’afig un article 26 bis amb la redacció següent:

«Article 26 bis. Integració de les unitats de prevenció de càncer de mama en les estructures de l’Atenció Hospitalària.

1. Les unitats de prevenció de càncer de mama queden integrades, orgànicament i funcionalment, en l’agrupació sanitària interdepartamental, el departament de salut i l’hospital al qual estiguen adscrites, i un mateix centre de treball es considera l’hospital i el seu centre d’especialitats.

2. El personal d’estes unitats realitzarà les funcions pròpies de la categoria professional de pertinença, amb la dependència que corresponga segons esta categoria professional».

4. S’afig un article 26 ter amb la redacció següent:

«Article 26 ter. Unitats de salut mental i conductes addictives

Les unitats de salut mental i conductes addictives queden integrades, orgànicament i funcionalment, en l’agrupació sanitària interdepartamental, el departament de salut i l’hospital al qual estiguen adscrites».

*Quinta. Modificació de Llei 6/1998, de 22 de juny, d’ordenació farmacèutica de la Comunitat Valenciana*

1. Es modifica l’article 1 de la Llei 6/1998, de 22 de juny, d’ordenació farmacèutica de la Comunitat Valenciana, que queda redactat de la forma següent:

«Article 1. Àmbit aplicable

La present llei té per objecte la regulació i ordenació de l’activitat i l’atenció farmacèutica prestada als ciutadans i ciutadanes en l’àmbit de la Comunitat Valenciana.

1. Només es podrà prestar atenció farmacèutica dins dels establiments que complisquen les condicions legalment i reglamentàriament establides i que, en virtut de la corresponent autorització administrativa, es troben compresos en algun dels següents nivells d’atenció farmacèutica:

A) Nivell d’atenció farmacèutica primària:

1. Oficines de farmàcia.

2. Farmacioles.

3. Servicis farmacèutics d’àrea de salut.

B) Nivell d’atenció farmacèutica hospitalària, sociosanitària i penitenciària:

1. Servicis de farmàcies en centres hospitalaris, penitenciaris o sociosanitaris.

2. Depòsits de medicaments, públics o privats, dependents dels centres enumerats en l’apartat anterior.

C) Així mateix, també es prestarà l’atenció farmacèutica en:

1. Establiments autoritzats per a la dispensació de medicaments d’ús veterinari.

2. Magatzems de distribució a l’engròs de medicaments i productes farmacèutics.

2. Els establiments que intervenen en l’atenció farmacèutica enumerats en l’apartat 1 del present article estan subjectes a registre i catalogació, i també a l’avaluació, inspecció i control administratius. Tots estos facilitaran a l’Administració sanitària la informació que esta els requerisca amb finalitats estadístiques i sanitàries, informació que no es podrà utilitzar amb cap altra finalitat.

3. En cas d’emergència o catàstrofe sanitària, es consideraran servicis essencials i sense restricció de moviment els vehicles de transport que tinguen com a finalitat el transport de medicaments i productes sanitaris des dels laboratoris farmacèutics, titulars d’autorització de comercialització i magatzems majoristes de distribució de medicaments i productes sanitaris que tinguen com a destinació els centres, servicis i establiments sanitaris o altres magatzems majoristes de distribució de medicaments i productes sanitaris».

2. Es modifica el punt 9 de l’article 2 de la Llei 6/1998, de 22 de juny, d’ordenació farmacèutica de la Comunitat Valenciana, que queda redactat de la forma següent:

«9. Excepcionalment, a les persones usuàries que residisquen en municipis reconeguts per la Generalitat Valenciana com en risc de despoblament i en aquells que hagen sigut afectats per una catàstrofe o emergència, mentres dure esta, se’ls podran dispensar els medicaments i productes sanitaris, amb l’entrega informada d’estos en el seu domicili i amb el compliment de les garanties en matèria de dispensació de medicaments i productes sanitaris que establisca la normativa aplicable, per una oficina de farmàcia de la zona farmacèutica o zona farmacèutica confrontant, que estiga amb funcionament normal en este últim supòsit. Sempre amb el consentiment del pacient, de manera que quede garantida la intervenció directa del farmacèutic de l’oficina de farmàcia en la dispensació per a realitzar el preceptiu i previ assessorament personalitzat d’acord amb el que preveuen els articles 19 i 86.1 del Reial decret legislatiu 1/2015. En tot cas, en els supòsits que preveu el paràgraf anterior, s’hauran de complir estrictament les garanties sobre la qualitat i el control sanitari per a qualsevol d’estes entregues, per a la qual cosa s’incorporaran els mètodes o sistemes de control necessaris; a més, haurà de quedar garantida la responsabilitat directa del farmacèutic dispensador sobre el transport i l’entrega del medicament, de manera que s’assegure que no ha experimentat cap alteració ni minva de la seua qualitat i seguretat».

3. Es modifiquen els articles 33 i 34 de la Llei 6/1998, de 22 de juny, d’ordenació farmacèutica de la Comunitat Valenciana, que queden redactats de la manera següent:

«Article 33. Autorització de farmacioles

Per raons d’urgència, emergència, llunyania o períodes estacionals d’augment de població, podrà autoritzar-se, excepcionalment, l’establiment de farmacioles en els municipis, entitats locals d’àmbit inferior al municipi o nuclis de població que no disposen d’una oficina de farmàcia i estiguen situats a més de 2 quilòmetres de l’oficina de farmàcia més pròxima, quan les condicions de falta d’assistència farmacèutica i de població per a atendre queden justificades. Es podrà autoritzar l’obertura d’una farmaciola farmacèutica sense que concórreguen els requisits que establix el paràgraf anterior en els municipis, entitats locals menors i pedanies, amb població inferior a 500 habitants, i en els municipis, entitats locals menors i pedanies en les quals s’haja produït el tancament d’una oficina de farmàcia, siga perquè esta es clausure o perquè es trasllade fora del seu àmbit territorial. En estos supòsits, la superfície del local proposat podrà ser de 20 metres quadrats i es podrà compartir la zona destinada a dispensació amb el local destinat al consultori auxiliar del municipi, sempre que no coincidisquen les activitats dels dos en el temps.

En les farmacioles d’emergència o catàstrofe sanitària, el local proposat podrà ser de 10 metres quadrats i es podrà compartir la zona destinada a dispensació amb el local destinat al punt d’atenció sanitària, i estarà vigent mentres dure l’emergència sanitària.

Article 34. Vinculació de les farmacioles

Les farmacioles estaran, necessàriament, vinculades a una oficina de farmàcia de la mateixa zona farmacèutica o d’altres zones farmacèutiques confrontants. Reglamentàriament, s’establirà l’orde de prioritats per a determinar la seua vinculació, atenent preferentment la consideració de farmàcia de viabilitat econòmica compromesa (VEC) i la proximitat de les farmàcies sol·licitants de la vinculació a la població que haja d’atendre.

En l’adjudicació de farmacioles farmacèutiques d’emergència o catàstrofe sanitària tindran prioritat les oficines del municipi que hagen sigut afectades per l’emergència o catàstrofe. En defecte d’això, les oficines de farmàcia de la zona farmacèutica que hagen sigut afectades per la catàstrofe».

*Sexta. Modificació del Decret 187/2001, de 27 de novembre, del Govern Valencià, pel qual es regula l’establiment, el trasllat i la transmissió de les oficines de farmàcia*

Es modifiquen els articles 12 i 13 del Decret 187/2001, de 27 de novembre, del Govern Valencià, pel qual es regula l’establiment, el trasllat i la transmissió de les oficines de farmàcia, que queden redactats de la manera següent:

«Article 12. Trasllats provisionals

Per motiu d’obres de modificació o ampliació dels locals que ocupa una oficina de farmàcia, el titular podrà sol·licitar el seu trasllat de manera provisional durant el temps de duració de les obres, que haurà d’acreditar-se mitjançant un informe del tècnic responsable d’estes, duració que en cap cas serà superior als 2 anys.

Tindran prioritat en la tramitació els trasllats provisionals sol·licitats per oficines de farmàcia afectades per una catàstrofe o emergència.

Article 13. Trasllat forçós de les oficines de farmàcia

Els farmacèutics que, per motius aliens a la seua voluntat, es vegen obligats a sol·licitar el trasllat forçós de la seua oficina de farmàcia conservaran el dret a reinstal·lar-se en l’edifici que ocupen una vegada reconstruït o quan s’esmene la causa que va obligar al trasllat, si això és possible.

Tindran prioritat en la tramitació els trasllats forçosos sol·licitats per oficines de farmàcia afectades per una catàstrofe o emergència».

*Sèptima. Modificació de Llei 4/2007, de 9 de febrer, de coordinació del Sistema Universitari Valencià*

S’introduïx una disposició addicional sexta en la Llei 4/2007, de 9 de febrer, de coordinació del Sistema Universitari Valencià, que queda redactada de la forma següent:

«Disposició addicional sexta.

1. El personal docent i investigador que presta servicis a les universitats que integren el Sistema Universitari Valencià incloses en l’article 2 podrà exercir la direcció científica de la Fundació de la Comunitat Valenciana d’Investigació d’Excel·lència (ValER) en el marc de l’article 17.2 de la Llei 14/2011, d’1 de juny, de la ciència, la tecnologia i la innovació.

2. El càrrec de direcció científica de ValER serà equiparable al càrrec acadèmic de degà/ana de facultat o director/a d’escola. Per això, a la persona que l’exercisca serà aplicable el règim d’obligacions docents i de tutoria dels professors que ocupen este càrrec acadèmic establit en els estatuts de la seua universitat d’adscripció (article 13 del Reial decret 898/1985, de 30 d’abril, sobre règim del professorat universitari), acords de govern o qualsevol normativa interna relacionada.

3. A efectes retributius, qui exercisca el càrrec de direcció científica de ValER tindrà dret a percebre per part de la universitat, i com a part integrant del seu complement específic, el complement singular per exercici de càrrec acadèmic corresponent a degà/ana de facultat o director/a d’escola que preveu l’article 2.3 del Reial decret 1086/1989, de 28 d’agost, sobre retribucions del professorat universitari, o la normativa equivalent aplicada en la universitat d’adscripció.

4. Per a atendre la reducció de docència associada al càrrec, la universitat d’adscripció de la persona titular de la direcció científica de ValER podrà contractar professorat substitut en el marc de l’article 11 del Decret 174/2002, de 15 d’octubre, del Govern Valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, o la normativa equivalent aplicable.

5. Els gastos derivats tant del complement retributiu indicat en el punt (3) com del personal substitut indicat en el punt (4) seran coberts per ValER, que transferirà la quantitat econòmica corresponent a la universitat mitjançant la subscripció del conveni de col·laboració oportú en el marc de l’article 34 de la Llei 14/2011, d’1 de juny, de la ciència, la tecnologia i la innovació».

*Octava. Modificació del Decret 225/2023, de 19 de desembre, del Consell, pel qual s’aproven les bases reguladores i la convocatòria per a la concessió de subvencions directes a diferents col·lectius de persones destinades a compensar gastos relacionats amb la protecció de la salut durant l’exercici pressupostari de 2024*

1. Es modifica l’apartat 1 de l’article 2, que queda literalment:

Per al col·lectiu de persones pensionistes i per al col·lectiu de persones afectades per les greus inundacions esdevingudes el 29 d’octubre de 2024 a la Comunitat Valenciana; línia de subvenció S1080, «Ajudes a col·lectius especialment vulnerables; pensionistes i persones afectades per les greus inundacions esdevingudes el 29 d’octubre de 2024 a la Comunitat Valenciana», amb un import total màxim de 28.107.607 euros.

2. Es modifica l’article 3, que queda literalment:

«a) bis per al col·lectiu de persones afectades per les greus inundacions esdevingudes el 29 d’octubre de 2024 a la Comunitat Valenciana:

1) Tindre la condició d’assegurats i beneficiaris d’assistència sanitària del Sistema Nacional de Salut.

2) Ser titulars de targeta sanitària individual expedida per la Conselleria de Sanitat o qualsevol servici sanitari autonòmic

3) Ser ciutadans empadronats en els municipis afectats per la DANA que han patit pèrdua de documentació i/o pèrdua o dany dels envasos de medicaments a favor de les persones residents en municipis afectats per la DANA.

4) Haver adquirit els productes farmacèutics entre el 30 d’octubre de 2014 i el 8 de novembre de 2024 en les oficines de farmàcia de les zones afectades per la zona, o confrontants, de la província de València».

3. Es modifica l’apartat 1 de l’article 5, al qual s’afig un apartat a bis, que literalment diu:

«a) bis. Per al col·lectiu de persones afectades per les greus inundacions esdevingudes el 29 d’octubre de 2024 a la Comunitat Valenciana:

1) El document d’identificació de la persona sol·licitant. En cas de persones menors d’edat, el llibre de família o certificat de naixement».

DISPOSICIÓ TRANSITÒRIA

*Única. Extensió de la prolongació en actiu fins als 68 anys*

1. El personal estatutari que sol·licite la prolongació de la permanència en servici actiu fins als 67 anys, a l’empara del que disposa l’article 6 del Decret 7/2019, de 25 de gener, del Consell, que regula la prolongació d’este personal al servici de la Conselleria de Sanitat, podrà optar per estendre la duració del període de pròrroga fins a complir 68 anys, cas en què s’aplicaran en la seua tramitació les previsions que conté l’article 7 d’eixe decret.

2. Quan s’opte per l’extensió de pròrroga, s’entendrà que els informes d’aptitud favorables emesos pels servicis de prevenció, amb independència del període de validesa que en estos s’assenyale, mantindran la seua vigència des de la data en què es van emetre fins al moment en què la persona interessada arribe als 68 anys, sense necessitat de sol·licitar un nou informe fins que es produïsca la seua renovació anual.

3. En cas que la persona sol·licitant no preste de manera expressa la seua conformitat per a prorrogar fins als 68 anys, es tramitarà la seua sol·licitud amb aplicació del que establix l’article 6 del Decret 7/2019, de 25 de gener, del Consell, per a les pròrrogues fins a complir 67 anys.

DISPOSICIÓ DEROGATÒRIA

*Única. Derogació normativa*

Queden derogades les disposicions d’igual rang o inferior que s’oposen al que disposa el present decret llei.

DISPOSICIONS FINALS

*Primera. Salvaguarda del rang de disposicions reglamentàries*

Les determinacions incloses en normes reglamentàries que són objecte de modificació per este decret llei podran ser modificades per normes del rang reglamentari corresponent.

Així mateix, la creació de categories de personal estatutari que preveu l’article 13 es realitza mantenint el rang reglamentari requerit per la matèria, per la qual cosa estes categories podran ser modificades o suprimides mitjançant un decret del Consell.

*Segona. Habilitació normativa*

S’habilita la persona titular de la conselleria competent en matèria de sanitat i la persona titular de la conselleria competent en matèria d’universitats perquè dicten en els seus respectius àmbits totes les disposicions que siguen necessàries per al desplegament del present decret llei.

*Tercera. Entrada en vigor*

El present decret llei entrarà en vigor el dia de la publicació en el *Diari Oficial de la Generalitat Valenciana*, sense perjuí del que preveu l’article 10.

València, 10 de desembre de 2024

Carlos Mazón Guixot

President de la Generalitat

Marciano Gómez Gómez

Conseller de Sanitat

Jose Antonio Rovira Jover

Conseller de Educació, Cultura, Universitats i Ocupació

ANNEX I

*Consultori auxiliar*

CA ALGINET

CA ALBORACHE

CA ALDAIA BARRI DEL CRIST

CA ALFARB

CA ALGEMESÍ

CA BENIPARRELL

CA BUGARRA

CA CASTELLAR

CA GESTALGAR

CA GODELLETA

CA LA TORRE

CA LLOMBAI

CA LORIGUILLA

CA MACASTRE

CA PARC ALCOSA

CA PEDRALBA

CA SOT DE CHERA

CA SOT DE CHERA

CA UTIEL LA TORRE

CA UTIEL LAS CASAS

CA UTIEL LAS CUEVAS

CA UTIEL LOS CORRALES

CA V FORN D’ALCEDO

CA V PINEDO

CA YÁTOVA

CENTRE DE SALUT

CS ALBAL

CS ALDAIA

CS ALFAFAR

CS ALGEMESÍ

CS BENETÚSSER

CS CATADAU

CS CATARROJA

CS CHESTE

CS CHIVA

CS MASSANASSA

CS PICANYA

CS SEDAVÍ

CS TURÍS

CS UTIEL

CS V CASTELLAR

CENTRE DE SALUT INTEGRAT

CSI ALAQUÀS

CSI BUÑOL

CSI PAIPORTA

ANNEX II

Consultoris auxiliars

CA PARC ALCOSA

CENTRES DE SALUT

CS ALBAL

CS ALDAIA

CS ALFAFAR

CS ALGEMESÍ

CS BENETÚSSER

CS CATARROJA

CS LA TORRE

CS MASSANASSA

CS PICANYA

CENTRES DE SALUT INTEGRATS

CSI ALAQUÀS

CSI PAIPORTA

CS SEDAVÍ

|  |
| --- |
| L'annex II es modifica per la disposició final tercera del [**Decret llei 1/2025 de 14 de gener, del Consell**](https://dogv.gva.es/va/eli/es-vc/dl/2025/01/14/1/dof/vci/html), pel qual s'adopten mesures extraordinàries per a la gestió, l'organització i la mobilitat del personal empleat públic a conseqüència de les greus inundacions del 29 d'octubre de 2024 en la Comunitat Valenciana (DOGV núm. 10933 de 14.01.2025). |


Còpia Permalink ELI